กรีซขยายวันหยุดธนาคารถึง 16 ก.ค. หลัง ECB ยังไม่เพิ่มวงเงินช่วยเหลือฉุกเฉิน
กรีซขยายวันหยุดธนาคารถึง 16 ก.ค. หลัง ECB ยังไม่เพิ่มวงเงินช่วยเหลือฉุกเฉิน
14 ก.ค. 2558

รัฐบาลกรีซประกาศเมื่อเย็นวานนี้ว่า จะมีการขยายวันหยุดธนาคารออกไปอีกครั้งจนถึงวันที่ 16 ก.ค. หลังจากที่เริ่มประกาศหยุดมาตั้งแต่วันที 29 มิ.ย.
กระทรวงการคลังกรีซประกาศว่าธนาคารต่างๆของกรีซจะยังคงปิดทำการในวันอังคารและพุธนี้ หลังจากที่สภาบริหารของธนาคารกลางยุโรป (ECB) ได้ตัดสินใจในการประชุมทางไกลที่จัดขึ้นในช่วงเช้าวานนี้ ที่จะยังไม่ปรับเพิ่มเพดานวงเงินช่วยเหลือฉุกเฉิน หรือ Emergency Liquidity Assistance (ELA) ที่ให้แก่ธนาคารของกรีซ
ทางการกรีซหวังว่าจะมีการจัดสรรความช่วยเหลือด้านสภาพคล่องบางส่วนแก่ภาคธนาคารกรีซในทันที หลังจากบรรลุข้อตกลงในระหว่างการประชุมสุดยอดยูโรโซนที่กรุงบรัสเซลส์เมื่อวานนี้
อย่างไรก็ตาม บรรดานักวิเคราะห์ทางการเงินในกรีซตั้งข้อสังเกตว่า กลุ่มเจ้าหนี้ของกรีซและ ECB ดูเหมือนจะรอดูสถานการณ์ และตั้งใจที่จะเบิกจ่ายความช่วยเหลือหลังจากรัฐสภากรีซลงมติเกี่ยวกับข้อตกลงหนี้สินแล้ว
ทั้งนี้ เมื่อไม่มีความช่วยเหลือด้านสภาพคล่องจาก ECB ทางการกรีซจึงไม่มีทางเลือกอื่นนอกจากขยายวันหยุดธนาคาร รวมทั้งควบคุมเงินทุน
 
อินโฟเควสท์ แปลและเรียบเรียง